送鄉僧世鵬遊嵩少
作者：蘇過
朝代：宋

paragraphs: 吾蜀士尚氣，憑陵以相高。
儻無勝己友，便絕平生交。
詩書將吾軍，道藝恃所操。
寧甘斃百戰，詎肯挫一毫。
氣俗未易改，波瀾到方袍。
世鵬此其流，何止事風騷。
我觀浮屠法，成佛須我曹。
榮枯寄夢幻，生死真鴻毛。
恨子太孤直，嶄然出蓬蒿。
須防斤斧厄，且爲聲名逃。
空山人迹少，晏坐狐貍嗥。
三年再見子，庶其免風濤。